# Kaip atrodo paieška hierarchiniuose medžiuose?

Tikriausiai esate ne kartą tai matę. Iliustracijoje pateiktas pavyzdys iš tikros svetainės.

Sakykime, esate fizikos mokytojas ir ieškote metodinės medžiagos, skirtos darbui su 9-10 kl. koncentro mokiniais.

Keturis kartus spragtelite: Pagrindinis > metodinė medžiaga > Gamtamokslinis ugdymas > Fizika.

Paskui Jums prireikia ilgalaikio ugdymo plano pavyzdžio. Vėl grįžtate iki Pagrindinio ir iš naujo leidžiatės gretimomis šakomis.

O jei dar turite ir pamokų dvyliktose klasėse?

Hierarchiniai medžiai yra labai patogūs tiems, kas juos kuria. Juos sudarant lengva įsitinkinti, kad viskas, ko reikia, aprėpta, medžiaga guli sistemingai.

Viena bėda – nėra vienos idealios hierarchijos. Pavyzdyje pateiktą medį galima perdaryti taip, kad pirmame lygyje atsiskirtų medžiagos rūšys (bendrosios programos, metodinė medžiaga...), paskui eitų dalykai, o tik paskutinės šakos būtų skaidomos pagal ugdymo lygmenis.

Naudotojui, kuris ieško konkrečių dalykų, daug labiau tinka paieška pagal kriterijus. Todėl Ugdymo sode beveik nerasite hierarchinių medžių. Jie yra tik ten, kur reikia šiek tiek reklamos arba šiek tiek sistemingumo.

# Paieška pagal kriterijus

Jei tiksliai nežinote ko ieškote, pasinaudokite universaliąja paieška. Ji yra kiekvieno lango viršutinėje dalyje, galima ieškoti tarp bet kurio tipo objektų, tereikia nurodyti paieškos teksto fragmentą.

Paiešką galima siaurinti, nurodant objekto tipą, sukūrimo laiką, tačiau ši paieškos rūšis yra greita (pasiekiama iš bet kur) ir netiksli (randa daug nereikalingų objektų).

Tikslesnės paieškos įrankį rasite atsivertę konkretų Ugdymo sodo skyrelį. Daugiausiai paieškos kriterijų turi skaimteninių mokymo priemonių detalioji paieška.

Visos skaitmeninės mokymo priemonės turi pavadinimą ir yra susietos su vienu ar daugiau dalykų bei klasių.

Jei skaitmeninės mokymo priemonės autoriai prie savo priemonės nurodė ir bendrųjų programų duomenis, ieškoti galite ir pagal juos.

Svarbus paieškos įrankis yra raktažodžiai. Jais galima išreikšti visas papildomas objekto savybes. Diskusijų forume yra net raktažodžiams skirta vieša tema.

Jei skaitmeninės priemonės prieigos teisėse nustatyta galimybė vertinti (reitinguoti), galima ieškoti ir pagal vidutinį įvertinimą.

Radę reikiamą skaitmeninę mokymo priemonę arba metodinę medžiagą, atsiverskite jos aprašą ir spragtelkite mygtuką Įtraukti į pasirinktus.

Asmeninėje erdvėje galėsite peržiūrėti pasirinktų SMP ir pasirinktos metodinės medžiagos sąrašus ir ateityje jums nebereikės jų ieškoti bendruose sąrašuose.